《答王及之贤良见寄》
宋代·慕容彦逢

公圭侯印人所优，利锁名缰吾所羞。耿耿有怀非隐忧，思得佳士从之游。

今年折腰来佐县，辞采接君心自见。怀刺过寻不问程，剥啄扣关谐所愿。

谁云白首交如新，倾盖相逢如故人。囊中制作绝伦类，和璧隋珠无足珍。

心醉归来书文室，却怪前宵梦椽笔。至音寂寞知者稀，安得论文永足日。

可嗟吏道事奔驰，信信不见元紫芝。

胸襟不复忧鄙吝，圆缄寄我愁霖诗。得诗三复云笺卷，喜气填膺光满面。

一首能轻万户侯，绿发幸交三语掾。我今尔耳何为哉，汗漫如君心自灰。

为君挹尽双溪水，不发纤尘污两耳。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。